दिल्ली में पोस्टमॉर्टम करने वाले डॉक्टर बोले- कई बॉडी पार्ट्स अलग हो गए
2 siblings killed in stray dog attack in Delhi,  2 दिनों में दिल्ली में आवारा कुत्तों के हमलों में दो सगे भाइयों आनंद और आदित्य की मौत हो गई।
देश की राजधानी दिल्ली में दो दिन में दो सगे भाइयों को आवारा कुत्तों ने नोंच-नोंचकर मार डाला। बच्चों के शवों का पोस्टमॉर्टम करने वाले डॉक्टरों ने बताया कि उनके शरीर के कई अंग तो करीब-करीब अलग हो गए थे।
आवारा कुत्तों के हमलों में मारे गए सगे भाइयों के नाम आनंद (7) और आदित्य (5) हैं। जो दक्षिण दिल्ली में वसंत कुंज इलाके के सिंधी कैंप में रहते थे। सिंधी कैंप क्षेत्र में झुग्गियां हैं, जो वन विभाग की जमीन पर बनी हैं।
10 मार्च को बड़े भाई पर कुत्तों का हमला
दिल्ली पुलिस ने बताया 10 मार्च की सुबह करीब 10 बजे आनंद अपनी ताई के घर जाने के लिए निकला था, लेकिन काफी देर बाद भी जब वो ताई के घर नहीं पहुंचा तो परिजन ने उसकी तलाश शुरू की। शाम 5 बजे आनंद का शव एक प्लॉट में पड़ा मिला। उसके शव पर कुत्तों के काटने और नोंचने के 20 से ज्यादा निशान थे।
12 मार्च को छोटे भाई को मार डाला
इसके दो दिन बाद यानी 12 मार्च की सुबह आनंद का छोटा भाई आदित्य खुले में शौच के लिए गया था। यहां कुत्तों ने उस पर हमला कर दिया। शोर सुनकर परिवार के लोग मौके पर पहुंचे, लेकिन तब तक कुत्तों ने आदित्य को बुरी तरह घायल कर दिया था। परिवार के लोग उसे इलाज के लिए अस्पताल ले गए, जहां डॉक्टरों ने उसे मृत घोषित कर दिया।
शरीर के कई अंग अलग हुए
दिल्ली पुलिस ने बच्चों के शवों का पोस्टमॉर्टम कराया है, जिसकी रिपोर्ट अभी नहीं आई है। पोस्टमॉर्टम करने वाले डॉक्टरों का कहना है कि कुत्तों ने बच्चों पर बुरी तरह हमला किया है। उनके शरीर के कई अंग तो करीब-करीब अलग हो गए थे।
सांसद बोले- आवारा कुत्तों को पकड़ना MCD की जिम्मेदारी
दक्षिणी दिल्ली के सांसद रमेश बिधूड़ी ने कहा- आवारा कुत्तों को पकड़ना MCD की जिम्मेदारी है। AAP सरकार अपना काम नहीं कर रही है। यह एक दुर्भाग्यपूर्ण घटना है। भाजपा नगर निगम की सत्ता में थी, तो ऐसी घटना कभी नहीं हुई।
इलाके से भाजपा पार्षद इंद्रजीत शेरावत ने कहा- एक महीने में मैंने क्षेत्र से आवारा कुत्तों को पकड़ने के लिए कई बार MCD में शिकायत की है, लेकिन ऐसा हुआ नहीं है।
जानिए स्ट्रीट डॉग क्यों होते हैं आदमखोर 
कुत्तों को ह्यूमन फ्रेंडली कहा जाता है। पागल होने के बाद ही यह इंसानों को खतरा पहुंचाते हैं। बेगूसराय में स्ट्रीट डॉग के आदमखोर बनने की कहानी जानने के लिए दैनिक भास्कर ने एक्सपर्ट का पैनल बनाया। इसमें डॉक्टर और एनिमल रिसर्चरों के साथ कुत्तों पर काम करने वाले वॉलंटियरों को शामिल किया गया। एक्सपर्ट ने इसके लिए बेगूसराय के उस क्षेत्र की भौगोलिक स्थिति के साथ वहां एनिमल और ह्यूमन बॉडी के डिस्पोजल में लापरवाही को जिम्मेदार बताया।
पागल और आदमखोर डॉग में फर्क समझिए
एक्सपर्ट बताते हैं, पागल कुत्ते कभी मांस खाने के लिए नहीं काटते हैं। पागल होने के बाद उन्हें भय सताने लगता है। वह इंसानों और जानवरों से खुद को बड़ा खतरा महसूस करने लगते हैं। इस कारण कोई भी सामने पड़ जाता है, वह उसे नोंच लेते हैं। ऐसे कुत्तों के मुंह से हमेशा लार टपकता है, आंखें लाल हो जाती हैं। वह हमेशा मूवमेंट करते हैं, स्थिर नहीं रह पाते हैं। जब कुत्ते जानवरों और इंसानों के मांस या खून खा लेते हैं, तब वह मांस खाने के लिए ही लोगों को काटते हैं। वह पागल कुत्तों की तरह एक बार काटकर छोड़ते नहीं, बल्कि अधिक से अधिक मांस खाने के उद्देश्य से काटते हैं। पागल कुत्ते झुंड बनाकर नहीं रहते, खूंखार और आदमखोर हमेशा झुंड में ही हमला करते हैं। वह इंसानों को मारकर एक साथ झुंड में मांस खाते हैं।
कुत्तों के हमलों से जुड़ी अन्य खबरें भी पढ़ें...
कुत्तों ने 4 साल के बच्चे को नोचा, मौत; हैदराबाद में मासूम की गर्दन पकड़कर घसीटते हुए कार के नीचे ले गए
हाल ही में हैदराबाद के बाग अंबेरपेट इलाके से दिल दहलाने वाली घटना सामने आई थी। यहां आवारा कुत्तों ने सड़क पर जा रहे 4 साल के मासूम बच्चे को नोंच खाया। 6 कुत्तों का झुंड मासूम को तब तक नोचता रहा, जब तक उसकी मौत नहीं हो गई। बाद में कुत्ते उसे घसीटकर पास खड़ी कार के नीचे ले गए। पढ़ें पूरी खबर...
सड़क पर कुत्ते लपके तो युवक ने स्पीड बढ़ाई, ब्रेकर पर हो गया एक्सीडेंट
भीषण सड़क हादसे का यह सीसीटीवी फुटेज गुजरात के वडोदरा शहर का है। यहां एक बाइक सवार पर कुत्ता लपक गया, जिससे बचने युवक ने बाइक की स्पीड अचानक बढ़ा दी और उसे ब्रेकर नजर नहीं आया। ब्रेकर से कूदते ही बाइक अनियंत्रित हो गई और युवक उछलकर जमीन पर गिर गया। हादसे में युवक के सिर, पसलियां और कंधें में चोट आई है। पढ़ें पूरी खबर...
सूरत में मासूम को 3 कुत्तों ने नोचा, 2 साल की बच्ची के शरीर पर 40 घाव
सूरत शहर में एक और मासूम को कुत्तों ने अस्पताल पहुंचा दिया है। खजोद में दो साल की इस बच्ची पर तीन कुत्तों ने उस समय हमला कर दिया, जब वह कुत्ते के बच्चों के साथ खेल रही थी। बच्ची पर पहले एक कुत्ते ने हमला किया। उसे देखकर दो अन्य कुत्ते भी उस पर टूट पड़े। तीनों कुत्तों ने बच्ची को इस कदर नोंचा कि उसके सिर, पेट, पीठ, कमर और हाथ पैर में घाव हो गए। बच्ची के शरीर पर लगभग 40 घाव हुए हैं। पढ़ें पूरी खबर...